20.1.2023
SL
Uradni list Evropske unije
C 20/9
POGLAVJE III: OKREPLJEN ODZIV
Ukrepi na ravni držav članic (25) Države članice naj: (a) po potrebi še naprej usklajujejo svoj odziv in ohranjajo pregled nad medsektorskim odzivom na akutne motnje bistvenih storitev, ki jih zagotavlja kritična infrastruktura.
To bi lahko potekalo v okviru bodočega načrta za usklajeno odzivanje na motnje v kritični infrastrukturi z velikim čezmejnim pomenom; obstoječe enotne ureditve EU za politično odzivanje na krize za usklajevanje političnega odzivanja v zvezi s kritično infrastrukturo s čezmejnim pomenom; načrta za velike kibernetske incidente in krize v skladu s Priporočilom Komisije (EU) 2017/1584 (11); EU-CyCLONe; znotraj okvira za usklajen odziv EU na hibridne kampanje in nabora hibridnih orodij EU v primeru hibridnih groženj in kampanj ter, v primeru dezinformacij, sistema hitrega obveščanja.
(b) povečajo izmenjavo informacij na operativni ravni z ERCC v okviru mehanizma Unije na področju civilne zaščite, da se izboljša zgodnje opozarjanje in uskladi njihov odziv v okviru mehanizma Unije na področju civilne zaščite v primeru motenj v kritični infrastrukturi s pomembnim čezmejnim pomenom, s čimer se po potrebi zagotovi hitrejši odziv Unije; (c) povečajo svojo pripravljenost, da se po potrebi odzovejo na take znatne motnje iz točke (a), in sicer z obstoječimi orodji, ali orodji, ki jih je treba še razviti; (d) sodelujejo pri nadaljnjem razvoju ustreznih odzivnih zmogljivosti v okviru evropskega nabora civilne zaščite (ECPP) in rescEU; (e) spodbujajo upravljavce kritične infrastrukture in ustrezne nacionalne organe, naj okrepijo svoje zmogljivosti, da bodo lahko hitro ponovno vzpostavili osnovno delovanje bistvenih storitev, ki jih zagotavljajo ti upravljavci ključne infrastrukture; (f) spodbujajo upravljavce kritične infrastrukture, naj ob upoštevanju sorazmernosti ukrepov glede na ocene tveganja in stroške to infrastrukturo obnovijo tako, da bo čim bolj odporna na najrazličnejša pomembna tveganja, ki se lahko nanašajo nanjo, tudi ob neugodnih podnebnih scenarijih.
(26) Države članice naj po možnosti pospešijo pripravljalno delo v skladu z okrepljenim pravnim okvirom za kibernetsko varnost, tako da si prizadevajo za izpopolnitev zmogljivosti nacionalnih skupin CSIRT zaradi novih nalog, ki jih imajo te skupine, in zaradi povečanega števila subjektov iz novih sektorjev, pri čemer naj pravočasno pregledajo in posodobijo svoje strategije za kibernetsko varnost ter čim prej sprejmejo nacionalne načrte za odzivanje na kibernetske incidente in krize, če še ne obstajajo.
(27) Države članice naj na nacionalni ravni preučijo, kako bi lahko najustrezneje zagotovili, da se bodo ustrezni deležniki zavedali, da je treba izboljšati odpornost kritične infrastrukture s sodelovanjem z zaupanja vrednimi prodajalci in partnerji.
Pomembno je vlagati v dodatne zmogljivosti, predvsem v sektorjih, v katerih se življenjska doba sedanje infrastrukture izteka, na primer podmorske kabelske infrastrukture, da bi lahko zagotovili neprekinjeno zagotavljanje bistvenih storitev v primeru motenj in zmanjšali neželeno odvisnost.
(28) Države članice naj v okviru preprečevanja hibridnih groženj in kampanj namenijo pozornost proaktivnemu strateškemu komuniciranju na nacionalni ravni, saj bi nasprotniki iz tujine lahko poskušali manipulirati z informacijami in se vmešavati z oblikovanjem diskurza o incidentih, usmerjenih v kritično infrastrukturo.
Ukrepi na ravni Unije
(29) Komisija naj tesno sodeluje z državami članicami pri nadaljnjem razvoju in krepitvi ustreznih organov, instrumentov in odzivnih zmogljivosti, da bi se izboljšala operativna pripravljenost za obravnavanje takojšnjih in posrednih učinkov znatnih motenj ustreznih bistvenih storitev, ki jih zagotavlja kritična infrastruktura, predvsem strokovnjakov in sredstev, ki so na voljo prek evropskega nabora civilne zaščite in rescEU v okviru mehanizma Unije na področju civilne zaščite ali prihodnjih hibridnih skupin za hitro odzivanje.
(11) Priporočilo Komisije (EU) 2017/1584 z dne 13. septembra 2017 o usklajenem odzivu na velike kibernetske incidente in krize (UL L 239, 19.9.2017, str. 36).